钦定古今图书集成/明伦汇编/氏族典/第584卷 > 皇甫继勋
## 钦定古今图书集成/明伦汇编/氏族典/第584卷 > 皇甫继勋

按《宋史南唐世家》，“皇甫继勋，江州节度使晖之子。幼
以父荫为军校，父死难于滁州，累迁将军，池饶二州
刺史。勤于吏事，入为诸军都虞候，迁神卫统军都指
挥使。诸老将相次皆死，而继勋尚少，遂为大将。赀产
优赡，营第舍，车服，畜妓乐，洁饮食，极游宴之好。及宋
师至，诸军多败衄，继勋欲煜之速降，每众中流言，颇”
道国中蹙弱，会有风雹，继勋又密陈灭亡之兆。偏裨
或有募勇士，欲夜出营邀宋师者，辄鞭而拘之。又因
请出煜亲兵千馀守阙城，为宋师所掩。一日，煜躬自
巡城，见宋兵列栅城外，旌旗蔽野，始惊惧，知为左右
所蔽。及还，继勋从至宫，煜乃责其流言惑众及不用
命之状，收付大理。始出军士悉集，脔割其肉都尽。